L'Agència Catalana de Turisme promociona Catalunya com a destinació turística de referència internacional al mitjà francès Le Figaro.
L'oferta de la destinació s'ha donat a conèixer a través de la revista Figaro Magazine, el web figaro.fr, el programa online Terminal F, les seves xarxes socials i a la guia especial d'allotjaments, canals amb audiència de qualitat i d'alt poder adquisitiu.
Aquesta col·laboració ha permès mostrar la diversitat, la qualitat i la identitat pròpies de la destinació i reforçar el coneixement de la marca Catalunya a públic final de França, el mercat més important en nombre de turistes per a la nostra destinació.
L'objectiu d'aquesta acció és posicionar Catalunya a França com una destinació de qualitat, amb diversitat de paisatges d'interior i mostrar les possibilitats d'allotjament en entorns rurals de les nou marques turístiques: cases rurals, petits hotels, hotels gastronòmics i nous conceptes d'allotjament eco-sostenible.
D'aquesta manera, es preveu incentivar la contractació de l'oferta durant les vacances i les escapades dels francesos aquest 2019.
El mercat emissor francès juga un rol clau per a Catalunya: impulsa el reequilibri territorial dels fluxos turístics, la desestacionalització i el repartiment de la despesa, per tal d'esdevenir una destinació encara més competitiva i sostenible.
Si et dediques al turisme rural, t'interessarà saber que té potencial per créixer entre els clients del mercat francès, ja que el seu espai preferit per passar les seves vacances dins el seu propi país és el medi natural.
Això els fa coneixedors d'aquest tipus d'allotjament i en facilita el seu acostament, ja estan familiaritzats amb el sistema de les espigues.
Pel que fa a la seva distribució pel territori, els allotjaments de turisme rural a Catalunya es troben en zones d'interior, en especial als Pirineus, on es concentra el 40% de l'oferta.
Seguidament, un 20% es troba a la Costa Brava i un 13% prop de Barcelona.
Fins ara, els francesos són els turistes estrangers que han visitat més vegades els Pirineus els darrers 5 anys.
Acostumen a anar-hi en família i a fer estades d'una setmana o més, sobretot a l'estiu.
Els motius principals del viatge són gaudir d'un bon clima, la gastronomia i aprofitar per desconnectar i gaudir de la tranquil·litat.
Les activitats que més practiquen són les passejades per espais naturals i la visita de pobles rurals.
Primavera 2019: previsions del turisme francès
Segons dades del Baròmetre anual 2018 francès 1, un terç dels francesos viatjarà fora del seu país aquesta primavera i un 21% escollirà una destinació europea.
L'estudi també apunta que Espanya és la segona destinació en preferència dels francesos i Catalunya concentra al voltant d'un 36% del total de turistes d'aquest mercat que viatgen a l'Estat.
Com a informació rellevant pel sector professional català, cal destacar que dos de cada tres francesos passen les vacances en família i la majoria acostuma a visitar la nostra destinació durant la temporada d'estiu o durant les vacances de primavera.
A més a més, els resultats del 32è Baròmetre Mondial Assistance 2 també mostren que un 33% dels entrevistats viatjarà al llarg d'aquest període.
Finalment, donada la rellevància que atorguen els francesos al calendari escolar de vacances 3, és primordial que el sector català el tingui present per planificar les ofertes i les accions de promoció.
Cal recordar que el calendari es basa en una divisió territorial i divideix el mapa de França en tres grans zones, que li pertoquen les vacances en períodes diferents.
Cal remarcar que el calendari 2019 de França preveu 8 caps de setmana amb ponts que afavoriran les escapades de proximitat a destinacions com la nostra.
2 Publicació d'Echotouristique de la 32ena edició del baròmetre de Mondial Assistance, realitzat juntament amb OpinionWay (03/04/2019).